PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2004/FV/3/1/065	Bratislava 1. 4. 2004

Protimonopolný úrad Slovenskej republiky, odbor koncentrácií v správnom konaní začatom na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z podnikateľom Kodak Limited so sídlom Kodak House, Station Road, Hemel Hempstead, Hertfordshire HP1 1JU, Spojené kráľovstvo Veľkej Británie a Severného Írska, zastúpeného splnomocneným právnym zástupcom Mgr. Tomášom Marettom, advokátom Advokátskej kancelárie Čechová Rakovský so sídlom Hurbanovo nám. 5, 811 03 Bratislava, vo veci koncentrácie podnikateľov Kodak Limited so sídlom Kodak House, Station Road, Hemel Hempstead, Hertfordshire HP1 1JU, Spojené kráľovstvo Veľkej Británie a Severného Írska a Foto-World, s.r.o. so sídlom Korunní 104, 101 00 Praha 10, Česká republika a podľa zákona č. 71/1967 Zb. o správnom konaní (správny poriadok) v znení neskorších predpisov

rozhodol

na základe § 22 ods. 1 písm. c) v spojení s § 12 ods. 1 písm. a) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. tak, že s ú h l a s í s koncentráciou vzniknutou podľa § 9 ods. 1 písm. b) v spojení s § 9 ods. 4 písm. a) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z., ktorá spočíva v získaní priamej kontroly spoločnosťou Kodak Limited so sídlom Kodak House, Station Road, Hemel Hempstead, Hertfordshire HP1 1JU, Spojené kráľovstvo Veľkej Británie a Severného Írska nad spoločnosťou Foto-World, s.r.o. so sídlom Korunní 104, 101 00 Praha 10, Česká republika na základe Zmluvy v súvislosti s predajom a kúpou časti základného kapitálu spoločnosti Foto-World, spol. s r.o. vo vlastníctve spoločnosti Eastbridge N.V. medzi Kodak Limited a Eastbridge N.V. zo dňa 29. 10. 2003.

O d ô v o d n e n i e :

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 28. 11. 2003 listom zaevidovaným pod číslom 7378/2003 doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. (ďalej len „zákon“) spočívajúcej v nadobudnutí výlučnej kontroly spoločnosťou Kodak Limited so sídlom Kodak House, Station Road, Hemel Hempstead, Hertfordshire HP1 1JU, Spojené kráľovstvo Veľkej Británie a Severného Írska (ďalej len „Kodak“) nad spoločnosťou Foto-World, s.r.o. so sídlom Korunní 104, 101 00 Praha 10, Česká republika (ďalej len „Foto-World“) na základe Zmluvy v súvislosti s predajom a kúpou časti základného kapitálu spoločnosti Foto-World, spol. s r.o. vo vlastníctve spoločnosti Eastbridge N.V. medzi Kodak Limited a Eastbridge N.V. zo dňa 29. 10. 2003. (ďalej len „Zmluva“).

Dňa 28. 11. 2003 sa podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov začalo správne konanie vo veci koncentrácie. Účastníkom predmetného správneho konania podľa § 25 ods. 3 zákona je spoločnosť Kodak ako podnikateľ, ktorý získava priamu kontrolu nad podnikom podnikateľa Foto-World, pričom účastníkmi posudzovanej koncentrácie sú podnikatelia Kodak a Foto-World.

Správny poplatok vo výške 100.000,- Sk bol prevedený na účet Protimonopolného úradu Slovenskej republiky dňa 29. 11. 2003.

Doručené oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 168/2001 Z. z., ktorou sa ustanovujú podrobnosti o náležitostiach oznámenia koncentrácie v znení vyhlášky č. 585/2002 Z. z., ktorou sa mení a dopĺňa vyhláška Protimonopolného úradu Slovenskej republiky č. 168/2001 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), t. j. oznámenie koncentrácie bolo neúplné, na čo úrad písomne upozornil účastníka konania prostredníctvom právneho zástupcu listom číslo 7675/PMÚ SR/2003 zo dňa 11. 12. 2003. Úrad vyzval účastníka konania prostredníctvom jeho právneho zástupcu na doplnenie oznámenia koncentrácie a upozornil ho, že podľa § 11 zákona 60-dňová lehota na vydanie rozhodnutia nezačala plynúť.

Účastník konania listom, zaevidovaným úradom pod číslom 527/2004 dňa 2. 2. 2004 doplnil oznámenie koncentrácie o chýbajúce informácie a podklady podľa § 10 ods. 12 zákona a vyhlášky. Dňom 3. 2. 2003 začala plynúť v súlade so znením § 11 zákona 60-dňová lehota na vydanie rozhodnutia vo veci predmetnej koncentrácie, o čom úrad upovedomil účastníka konania listom číslo 795/PMÚ SR/2004 zo dňa 12. 2. 2004.

Z podkladov a informácií, ktoré boli úradu predložené v predmetnom správnom konaní vyplývajú nasledujúce skutočnosti:

Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je 
a)	zlúčenie alebo splynutie dvoch alebo viacerých samostatných podnikateľov alebo 
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych práv alebo iných práv k podniku alebo k jeho časti, 
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Dňa 29. 10. 2003 bola medzi Kodak ako kupujúcim a Eastbridge N.V ako predávajúcim uzatvorená Zmluva, na základe ktorej získa Kodak od spoločnosti Eastbridge N.V. 60 % podiel na základnom imaní spoločnosti Foto-World. Keďže Kodak už pred koncentráciou mal 40 % podiel na základnom imaní spoločnosti Foto-World, stane sa jediným spoločníkom v spoločnosti Foto-World. Na základe analýzy spoločenskej zmluvy spoločnosti Foto-World úrad zistil, že 40 % podiel podnikateľa Kodak na základnom imaní mu neumožňuje ovplyvňovať strategické rozhodnutia týkajúce sa obchodnej politiky spoločnosti Foto-World, a teda nemôže vykonávať rozhodujúci vplyv nad podnikateľom Foto-World. Nadobudnutím 100 % podielu spoločnosti Foto-World podnikateľ Kodak získa výlučnú kontrolu nad podnikom podnikateľa Foto-World.
Vzhľadom na vyššie uvedené úrad zistil, že na základe Zmluvy vznikla koncentrácia podnikateľov Kodak a Foto-World podľa § 9 ods. 1 písm. b) v spojení s § 9 ods. 4 písm. a) zákona.

Účastníci koncentrácie

Podľa § 25 ods. 3 zákona účastníkmi konania sú navrhovateľ a podnikatelia, o ktorých právach, právom chránených záujmoch a povinnostiach ustanovených týmto zákonom sa má rozhodnúť. Účastníkom konania v prípade koncentrácie podľa § 9 ods. 1 písm. b) zákona je iba podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. Podľa § 10 ods. 11 zákona oznámenie koncentrácie podáva podnikateľ, ktorý získava kontrolu nad podnikom alebo nad časťou podniku iného podnikateľa alebo podnikateľov.

Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 zákona č. 513/1991 Zb. Obchodný zákonník v znení neskorších predpisov), ďalej fyzická osoba a právnická osoba a ich združenia, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Kodak je súkromná akciová spoločnosť zapísaná na Úrade registrácie spoločností pre Anglicko a Wales vo vložke č. 59535. Z predložených podkladov vyplýva, že Kodak je súčasťou medzinárodnej skupiny, ktorej najvyššou holdingovou spoločnosťou je Eastman Kodak Company so sídlom v Spojených štátoch amerických. Skupina Kodak pôsobí v mnohých krajinách vo viacerých oblastiach podnikania zahrnujúcich výrobu a/alebo predaj fotografických a filmových produktov a služieb pre rozličné odvetvia, najmä pre spotrebiteľskú a profesionálnu fotografiu, zdravotnícku fotografiu, podnikové systémy a fotografiu pre voľný čas.
Z predložených podkladov ďalej vyplýva, že spoločnosť Kodak zriadila v Slovenskej republike organizačnú zložku so sídlom Kollárovo nám. 19, 811 06 Bratislava, ktorá sa však venuje len propagačným aktivitám v oblasti kinematografie a nevykonáva žiadnu činnosť súvisiacu s odvetvím fotografických produktov.
Z vyššie uvedených skutočností vyplýva, že Kodak je právnickou osobou, ktorej činnosti a konania súvisia s hospodárskou súťažou, a teda je podnikateľom podľa § 3 ods. 2 zákona. 
Kodak je v predmetnom správnom konaní zastupovaný prostredníctvom splnomocneného právneho zástupcu Mgr. Tomáša Marettu, advokátska kancelária Čechová Rakovský so sídlom Hurbanovo nám. 5, 811 03 Bratislava.

Foto-World je spoločnosť s ručením obmedzeným zapísaná v obchodnom registri Mestského súdu v Prahe, oddiel C, vložka 16901. Predmetom činnosti podnikateľa Foto-World je kúpa tovaru za účelom jeho ďalšieho predaja, prenájom spotrebného tovaru, sprostredkovanie v oblasti fotografických služieb, vyvolávanie filmov a fotografií, inštalácie a opravy elektrických strojov a prístrojov. V praxi sa spoločnosť zaoberá veľkoobchodnou distribúciou produktov spotrebiteľskej a profesionálnej fotografie a zobrazovacích systémov pre zdravotníctvo (RTG filmy, konvenčné spracovateľské zariadenia, digitálne zobrazovače, digitálne hardcopy, počítačová radiografia a chemikálie pre spracovanie za mokra). V súčasnosti vystupuje ako výhradný distributér produktov spotrebiteľskej a profesionálnej fotografie spoločnosti Kodak pre Českú republiku a Slovenskú republiku a zobrazovacích systémov pre zdravotníctvo pre Českú republiku.
V Slovenskej republike pôsobí Foto-World prostredníctvom organizačnej zložky zapísanej v Obchodnom registri Okresného súdu Bratislava I, oddiel: Po, vložka číslo 1054/B so sídlom Bradáčova 7, 851 02 Bratislava. Organizačná zložka sa zaoberá rovnakým predmetom činnosti ako jej zakladateľ až na oblasť zobrazovacích systémov pre zdravotníctvo, ktoré organizačná zložka nedistribuuje.
Z vyššie uvedených skutočností vyplýva, že Foto-World je právnickou osobou, ktorej činnosti a konania súvisia s hospodárskou súťažou, a teda je podnikateľom podľa § 3 ods. 2 zákona. 

Vzhľadom na skutočnosť, že účastníci koncentrácie sú podnikatelia so sídlom v cudzine, úrad zisťoval, či sa zákon na predmetnú koncentráciu vzťahuje.
Podľa § 2 ods. 3 zákona, tento zákon sa vzťahuje aj na činnosti a konania, ku ktorým došlo v cudzine, ak vedú alebo môžu viesť k obmedzovaniu hospodárskej súťaže na tuzemskom trhu.
Keďže podnikateľ Kodak prostredníctvom dovozov tovarov a podnikateľ Foto-World prostredníctvom svojej organizačnej zložky pôsobia na území Slovenskej republiky, úrad zistil, že koncentrácia podnikateľov Kodak a Foto-World vedie alebo môže viesť k obmedzovaniu hospodárskej súťaže na tuzemskom trhu, a teda zákon sa na predmetnú koncentráciu vzťahuje podľa § 2 ods. 3 zákona..

Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný obrat účastníkov koncentrácie je najmenej 750 000 000 Sk a aspoň dvaja z účastníkov koncentrácie dosiahli obrat každý najmenej 250 000 000 Sk za uzavreté účtovné obdobie predchádzajúce vzniku koncentrácie alebo
b)	spoločný podiel účastníkov koncentrácie alebo podiel aspoň jedného z nich presiahne 25 % celkového podielu tovarov na relevantnom trhu v Slovenskej republike.

Na základe predložených podkladov úrad zistil, že obrat podnikateľa Kodak za uzavreté účtovné obdobie predchádzajúce vzniku koncentrácie, t.j. za rok 2002, presiahol 250 000 000 Sk a aj obrat podnikateľa Foto-World za predmetné obdobie presiahol 250 000 000 Sk. Spoločný obrat účastníkov koncentrácie presiahol výšku 750 000 000 Sk. Presnú výšku obratov účastníkov koncentrácie úrad v rozhodnutí neuvádza, nakoľko tieto údaje boli označené za predmet obchodného tajomstva účastníkov koncentrácie a sú súčasťou spisového materiálu.

Úrad zistil, že v predmetnom prípade boli splnené podmienky uvedené v § 10 ods. 1 písm. a) zákona, a teda predmetná koncentrácia podlieha kontrole úradu.

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 dní odo dňa uzavretia zmluvy, odo dňa oznámenia prijatia návrhu v obchodnej verejnej súťaži, odo dňa doručenia rozhodnutia štátneho orgánu podnikateľovi alebo odo dňa získania kontroly nad podnikom iného podnikateľa alebo jeho časťou na základe inej skutočnosti. Lehota začne plynúť odo dňa, keď nastala prvá z týchto skutočností.
Právnym titulom predmetnej koncentrácie je Zmluva zo dňa 29. 10. 2003. Vzhľadom na to, že oznámenie koncentrácie bolo doručené 28. 11. 2003, úrad konštatuje, že podnikateľ Kodak neporušil vyššie uvedenú povinnosť.

Relevantné trhy 

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa výraznejšie prejavia účinky koncentrácie v rámci Slovenskej republiky. Pri definovaní relevantných trhov úrad ďalej vychádzal z informácií mu známych z jeho úradnej činnosti, ktoré získal v správnom konaní ukončenom právoplatným rozhodnutím č. 2002/FV/3/1/198 zo dňa 23. 9. 2002 týkajúceho sa koncentrácie podnikateľov Fuji Photo Film (Europe) GmbH a Fotomat, s.r.o.

Spotrebiteľské a profesionálne fotografické produkty Kodak sú v Slovenskej republike distribuované výlučne prostredníctvom spoločnosti Foto-World. Keďže podnikateľ Kodak na území Slovenskej republiky pôsobí prostredníctvom dovozu tovarov, ktoré sú distribuované podnikateľom Foto-World, úrad pri definovaní relevantných trhov ako aj pri analýze a vyčíslení podielu podnikateľa Kodak na definovaných relevantných trhoch v Slovenskej republike vychádzal z údajov o predajoch podnikateľa Foto-World. Podnikateľ Kodak predáva prostredníctvom podnikateľa Foto-World predovšetkým spotrebiteľské farebné negatívne filmy, APS filmy, jednorazové fotoaparáty, fotografický papier, fotografické chemikálie – regenerátory pre pozitívny proces a regenerátory pre negatívny proces a profesionálne farebné a čiernobiele filmy.
Okrem toho Kodak predáva prostredníctvom podnikateľa Foto-World aj batérie, spotrebiteľské farebné reverzné filmy, kompaktné, APS a digitálne fotoaparáty, tepelné a atramentové médiá a doplnkové fotografické produkty. Vzhľadom na to, že tržby z predaja týchto výrobkov tvoria nepatrnú časť celkových tržieb spoločnosti Foto-World ako aj vzhľadom na skutočnosť, že podnikateľ Kodak dosahuje podľa informácií uvedených v oznámení predmetnej koncentrácie na týchto trhoch na území Slovenskej republiky zanedbateľný podiel, úrad sa týmito trhmi v rozhodnutí nezaoberal.

Na základe predložených informácií a podkladov úrad zadefinoval nasledujúce relevantné trhy, na ktorých pôsobí podnikateľ Kodak:
•	relevantný trh výroby a predaja negatívnych fotografických filmov,
•	relevantný trh výroby a predaja fotografického papiera,
•	relevantný trh výroby a predaja fotografických chemikálií,
•	relevantný trh výroby a predaja fotoaparátov a ich náhradných dielov,

Keďže na území Slovenskej republiky neexistuje žiaden výrobca vyrábajúci vyššie uvedené produkty, trh výroby a predaja jednotlivých produktov predstavuje dovoz a následný predaj jednotlivých produktov na území Slovenskej republiky. Jednotliví konkurenti pôsobia na takto vymedzenom priestorovom relevantnom trhu prostredníctvom výhradných zastúpení, autorizovaných predajcov alebo formou nezávislých distributérov priamo na území Slovenskej republiky v určitom segmente produktov, iní pôsobia nepriamo v rámci regiónu strednej a východnej Európy, kde jednotlivé zastúpenia sú mimo Slovenskej republiky.

Úrad pri stanovovaní priestorového relevantného trhu vychádzal zo skutočnosti, že je posudzovaný dopad predmetnej koncentrácie na trhu Slovenskej republiky. Vzhľadom na to, že podnikatelia vyrábajúci alebo dovážajúci fotografické produkty dodávajú predmetné tovary predovšetkým prostredníctvom distributérov odberateľom na celom území Slovenskej republiky, najužšie možným určením priestorového relevantného trhu vyššie uvedených trhov je územie Slovenskej republiky. Úrad zvažoval, či je možné predmetný priestorový relevantný trh rozšíriť aj o širšie územie ako je územie Slovenskej republiky Vzhľadom na toky tovarov zo zahraničia vyplývajúce zo skutočnosti, že dopyt po fotografických prístrojoch, zariadení a príslušenstva na území Slovenskej republiky je uspokojený tovarmi výrobcov so sídlom mimo územia Slovenskej republiky, je možné uvažovať aj o širšom priestorovom relevantnom trhu, ako je územie Slovenskej republiky. Avšak vychádzajúc zo skutočnosti, že, ako je uvedené v nasledujúcej časti tohto rozhodnutia, predmetná koncentrácia nevytvára alebo neposilňuje dominantné postavenie podnikateľa Kodak, ktorého dôsledkom sú významné prekážky efektívnej hospodárskej súťaže ani na užšie zadefinovanom priestorovom relevantnom trhu, úrad dospel k záveru, že na účely objektívneho posúdenia predmetnej koncentrácie nie je potrebné zaoberať sa úplne presnou definíciou priestorového relevantného trhu.

Podnikateľ Foto-World, nad ktorým podnikateľ Kodak na základe Zmluvy získava kontrolu, podniká na území Slovenskej republiky prostredníctvom svojej organizačnej zložky v oblasti veľkoobchodnej distribúcie spotrebiteľských a profesionálnych fotografických produktov.
Fotografické tovary sa ku konečným zákazníkom dostávajú cez komplexnú sieť veľkoobchodníkov a maloobchodníkov, ku ktorým majú prístup všetky súťažiace spoločnosti. Vychádzajúc z informácií predložených účastníkom konania a z podkladov a informácií získaných úradom od podnikateľov pôsobiacich v oblasti distribúcie fotografického materiálu úrad zistil, že predmetný tovar odoberajú najmä tradičné obchody špecializujúce sa na výrobu fotografií, laboratóriá zhotovujúce fotografie, supermarkety a hypermarkety a obchody so spotrebiteľským tovarom. Kým laboratóriá, supermarkety a hypermarkety a tradičné foto obchody sú spravidla zásobované priamo dovozcom fotografického materiálu, na distribúciu fotografických produktov do obchodov so spotrebiteľským tovarom využívajú dovozcovia sieť veľkoobchodníkov.

Vzhľadom na vyššie uvedené skutočnosti úrad zistil, že podnikateľ Foto-World na území Slovenskej republiky prostredníctvom svojej organizačnej zložky pôsobí na tovarovom relevantnom trhu distribúcie spotrebiteľských a profesionálnych fotografických produktov.

Úrad z podkladov predložených účastníkom konania, ako aj z vlastného šetrenia zistil, že v Slovenskej republike sa distribúciou spotrebiteľských a profesionálnych fotografických produktov okrem podnikateľa Foto-World zaoberá viacero podnikateľov. Zároveň úrad zistil, že predmetní podnikatelia distribuujú predmetné produkty alebo sú schopní zabezpečiť dodávky predmetných produktov na území celej Slovenskej republiky. Vzhľadom na uvedené úrad zistil, že priestorovým relevantným trhom distribúcie spotrebiteľských a profesionálnych fotografických produktov je územie Slovenskej republiky, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Dopad koncentrácie na hospodársku súťaž

Posudzovanou koncentráciou získa podnikateľ Kodak kontrolu nad podnikateľom, prostredníctvom ktorého umiestňuje predmetný podnikateľ svoje produkty na tuzemskom trhu. Podnikateľ Foto-World teda pôsobí na tovarovom relevantnom trhu, ktorý je trhom odbytu vo vzťahu k tovarovému relevantnému trhu, na ktorom pôsobí podnikateľ Kodak.
Vzhľadom na vyššie uvedené sa jedná o koncentráciu podnikateľov pôsobiacich na rôznych úrovniach výrobného a distribučného reťazca, a teda ide o vertikálnu koncentráciu. 
Úrad v rámci zhodnotenia dopadov posudzovanej koncentrácie na hospodársku súťaž na príslušných relevantných trhoch zisťoval najmä, či predmetnou koncentráciou nedôjde k uzavretiu trhu na úrovni výroby a predaja vyššie uvedených fotografických produktov alebo na úrovni distribúcie spotrebiteľských a profesionálnych fotografických produktov, prípadne k iným negatívnym efektom, ktoré by mohli byť spôsobené vertikálnou koncentráciou. 
Úrad pritom vychádzal zo znenia § 8 ods. 1 zákona, na základe ktorého dominantné postavenie na relevantnom trhu má podnikateľ alebo niekoľko podnikateľov, ktorí nie sú vystavení podstatnej hospodárskej súťaži a ktorí sa vzhľadom na svoju ekonomickú silu môžu správať nezávisle.

Do mája 2003 predával podnikateľ Foto-World tovar len na území Českej republiky a podnikateľ Kodak spolupracoval pri dodávkach na územie Slovenskej republiky so spoločnosťou SlovKaufring, s.r.o. so sídlom Bradáčova 7, 851 02 Bratislava. V máji 2003 začal podnikateľ Foto-World prostredníctvom svojej organizačnej zložky s priamymi dodávkami fotografických produktov na územie Slovenskej republiky. V súčasnosti spoločnosť Foto-World pôsobí v Slovenskej republike ako jediný a výlučný distributér fotografických produktov podnikateľa Kodak, i keď tento vzťah medzi predmetnými podnikateľmi nie je zmluvne upravený. Keďže podnikateľ Foto-World dlhodobo nedistribuuje produkty konkurenčných spoločnosti, je možné považovať distribučný vzťah medzi podnikateľmi Kodak a Foto-World za obojstranne exkluzívny. 

Na základe analýzy predložených informácií a podkladov ako aj z vlastného prieskumu na vymedzených relevantných trhoch, úrad zistil nasledujúce skutočnosti:

V Slovenskej republike je fotografický trh charakterizovaný neexistenciou žiadneho výrobcu jednotlivých komponentov fotografického priemyslu. V oblasti fotografického priemyslu pôsobia jednotlivé spoločnosti, výrobcovia na území Slovenskej republiky výlučne prostredníctvom dovozov. Všetky významné svetové značky v oblasti fotografického priemyslu (Kodak, Fuji, Konica, Sony, Agfa, Olympus a pod.) sa etablovali na slovenskom trhu v období po roku 1989. Niektoré zahraničné spoločnosti pôsobia formou výhradných zastúpení, autorizovaných predajcov alebo formou nezávislých distributérov priamo na území Slovenskej republiky v určitom segmente produktov, iné pôsobia nepriamo v rámci regiónu strednej a východnej Európy, kde jednotlivé zastúpenia sú mimo Slovenskej republiky.
Na začiatku 90-tych rokov bol dopyt po spracovaní farebnej fotografie veľmi vysoký, pretože v bývalom Československu existoval jediný výrobca farebnej fotografie, cena bola relatívne vysoká a spracovanie fotografií trvalo dlho. Nástupom strojov na rýchlu výrobu farebnej fotografie (minilabov) poklesla cena fotografie a výrazne sa zvýšila rýchlosť spracovania. Dôležitým momentom v rozvoji výroby fotografií v Slovenskej republike bol nástup plnoautomatických kompaktných fotoaparátov a ich zvyšujúca sa cenová dostupnosť. Oblasť fotografie je v súčasnosti charakterizovaná veľmi dynamickým rozvojom digitálnych technológií spôsobeným najmä zlepšením kvality fotografií zachytených spotrebiteľským digitálnym fotoaparátom, zjednodušením ovládania digitálnych fotoaparátov a najmä postupným znižovaním ich ceny. Rastúci trend predaja digitálnych fotoaparátov negatívne vplýva na výrobu tradičných fotografií, keďže používateľ má možnosť po zachytení snímky digitálnym fotoaparátom pozrieť si ju na samotnom fotoaparáte alebo na osobnom počítači a nechať si vyrobiť len niektoré snímky. Aj napriek naznačenej tendencii k digitálnym technológiám sa predpokladá, že trh s tradičnými fotografiami zostane v strednodobom období stabilný.

Konkurenčné prostredie na relevantnom trhu výroby a predaja negatívnych fotografických filmov je veľmi silné. Jednotliví užívatelia majú pri kúpe fotografických filmov možnosť výberu medzi filmami rôznych značiek, konkurentov. Ich rozhodnutie v konečnom dôsledku závisí od vzťahu a pomeru ceny a kvality, ako aj od skúseností s daným produktom. Podľa informácií získaných úradom šetrením od veľkospracovávateľov filmov a výrobcov fotografií, slovenskí spracovatelia filmov ročne spracujú približne 2 milióny filmov. Na slovenskom trhu sú zastúpené okrem filmov Kodak aj filmy Fuji, Agfa, Konica, Polaroid, Foma.
Z prieskumu úradu vyplýva, že na relevantnom trhu výroby a predaja negatívnych fotografických filmov podnikateľ Kodak má podiel 30 – 40 %, nasledovaný podnikateľmi Fuji (20 – 30 %), Agfa a Konica (obaja 10 – 20 %). Podiel ostatných výrobcov bol zanedbateľný. Presné podiely boli označené za predmet obchodného tajomstva a sú súčasťou spisového materiálu.
Konkurenčné prostredie na relevantných trhoch výroby a predaja fotografického papiera a fotografických chemikálií je veľmi silné, čo sa prejavuje v cenovej politike jednotlivých konkurentov. V zásade je možné vo všetkých prístrojoch na výrobu fotografií použiť fotografický papier a chemické prípravky všetkých výrobcov (Kodak, Fuji, Agfa, Tetenal, Champion). Výnimku tvoria minilaby značky Konica, ktoré sú viazané výlučne na používanie tzv. tabletovej chémie značky Konica. Nakoľko sú tieto produkty vysoko homogénne a v procese vzniku fotografie nenahraditeľné, rozhodnutie o použití chemických produktov jednotlivých výrobcov je na užívateľoch. Na výber dodávateľa má vplyv najmä výrobca technológie na výrobu fotografie. Napr. veľká väčšina používateľov minilabov značky Fuji používa aj papier a chémiu od tohto výrobcu. Ďalšími faktormi sú skúsenosti výrobcu fotografií s tou-ktorou značkou papiera a chémie, podmienky, aké kladie výrobca technológie na výrobu fotografií na papier a chemikálie, rýchlosť, s akou reaguje výrobca papiera a chemikálií na technologický rozvoj a ekologické požiadavky. Navyše používatelia papiera a chemikálií promptne reagujú na rôzne reklamné akcie dodávateľov papiera chemikálií ako aj na výhodné podmienky pri zavádzaní technológie na spracovanie fotografií, napr. finančné zvýhodnenie nákupu materiálu a tým možnosť zníženia ceny fotografie a preorientujú sa na chemické produkty konkurentov. Výnimkou sú prevádzky zapojené do niektorého z franchisingových programov významných výrobcov fotografického materiálu ako napr. Kodak Express alebo Fuji Image Plaza, u ktorých je zmluvne zakotvená povinnosť používať dohodnutú značku papiera a chemikálií.
Na základe šetrenia na uvedených trhoch úrad zistil, že na relevantnom trhu výroby a predaja fotografického papiera približne rovnaký podiel dosahujú podnikatelia Kodak a Fuji (30 – 40 %). O niečo menší podiel má podnikateľ Agfa (20 – 30 %). Podiel ostatných podnikateľov je pod 10 %. Na relevantnom trhu výroby a predaja fotografických chemikálií je vedúcim subjektom podnikateľ Fuji s podielom 40 – 50 %, za ním nasleduje podnikateľ Kodak s podielom 30 – 40 %. Tretí najväčší podiel dosahuje podnikateľ Agfa (20 – 30 %). Ostatní podnikatelia majú podiel pod 10 %.
Konkurenčné prostredie na relevantnom trhu výroby a predaja fotoaparátov a náhradných dielov je veľmi rozvinuté. Na území Slovenskej republiky je zastúpených množstvo výrobcov fotoaparátov ako Canon, Olympus, Minolta, Nikon, Pentax, Polaroid, Sony, Hewlett Packard a iných. Podiel podnikateľa Kodak na tomto relevantnom trhu je zanedbateľný.
Z uvedeného vyplýva, že podnikateľ Kodak bol na všetkých úradom vymedzených relevantných trhoch pred uskutočnením koncentrácie vystavený podstatnej súťaži a ani po jej uskutočnení nebude schopný správať sa nezávisle vo vzťahu k ostatným podnikateľom pôsobiacich na tomto trhu a spotrebiteľom.

Zároveň úrad zistil, že všetci významní svetoví výrobcovia fotografických produktov distribuujú svoje produkty v Slovenskej republike prostredníctvom svojich dcérskych spoločností, výhradných distributérov alebo veľkoobchodníkov. 
Zo šetrenia uskutočneného úradom vyplýva, že na vstup na relevantný trh spotrebiteľských a profesionálnych fotografických produktov neexistujú významné bariéry. Keďže sa nejedná o koncesovanú živnosť, neexistujú žiadne právne bariéry vstupu na tento trh (na podnikanie v predmetnej oblasti postačuje živnostenský list), pričom nie sú známe ani obmedzenia tvorené existenciou know-how, alebo iných práv duševného vlastníctva. Najvýznamnejšou bariérou sú vstupné náklady. Na vstup na trh sa vyžadujú v podstate len skladovacie priestory, vhodné prepravné prostriedky a určité logistické znalosti. 

Vychádzajúc z vyššie uvedených skutočností, najmä však vzhľadom na obojstrannú exkluzivitu distribučného vzťahu medzi podnikateľmi Kodak a Foto-World, vysoko rozvinuté konkurenčné prostredie na vyššie uvedených relevantných trhoch v Slovenskej republike, nevýznamné bariéry vstupu na relevantný trh distribúcie spotrebiteľských a profesionálnych fotografických produktov, ako aj vzhľadom na to, že po koncentrácii sa prístup používateľov negatívnych fotografických filmov, fotografického papiera, fotografických chemikálií a fotoaparátov a náhradných dielov k týmto produktom nezmení, úrad zistil, že koncentrácia podnikateľov Kodak a Foto-World na základe Zmluvy nevytvára alebo neposilňuje dominantné postavenie podnikateľa Kodak, ktorého dôsledkom sú významné prekážky efektívnej hospodárskej súťaže na relevantných trhoch výroby a predaja negatívnych fotografických filmov, fotografického papiera, fotografických chemikálií, fotoaparátov a náhradných dielov v Slovenskej republike a ani na relevantnom trhu distribúcie spotrebiteľských a profesionálnych fotografických produktov v Slovenskej republike.

Vzhľadom na uvedené úrad rozhodol podľa § 12 ods. 1 písm. a) zákona.

Úrad ďalej postupoval podľa § 12 ods. 6 zákona, na základe ktorého rozhodnutie, ktoré úrad vydá podľa § 12 ods. 1 alebo ods. 2 zákona sa vzťahuje aj na obmedzenia hospodárskej súťaže nevyhnutné na uskutočnenie koncentrácie, ak úrad nerozhodne inak. 
Obmedzenia hospodárskej súťaže nevyhnutné na uskutočnenie koncentrácie predstavujú také obmedzenia, ktoré priamo súvisia s danou koncentráciou a sú nevyhnutné na uskutočnenie koncentrácie. Úrad posudzuje obmedzenia z vecného, časového ako aj priestorového hľadiska, nakoľko obmedzenia súťaže nevyhnutné na uskutočnenie koncentrácie musia byť presne ohraničené a špecifikované.

Na základe podkladov a informácií predložených úradu ako aj z analýzy Zmluvy identifikoval ako obmedzenia hospodárskej súťaže nevyhnutné na uskutočnenie posudzovanej koncentrácie záväzky uvedené v čl. 11 Zmluvy. Vzhľadom na to, že celý obsah Zmluvy bol označený za predmet obchodného tajomstva, úrad konkrétne znenie článkov Zmluvy v rozhodnutí neuvádza.
Vzhľadom na to, že záväzky zmluvných strán uvedené v čl. 11 Zmluvy vedú k obmedzeniu voľnosti konania podnikateľov na relevantnom trhu, úrad predmetné záväzky identifikoval ako obmedzenia hospodárskej súťaže. Úrad pri posudzovaní predmetných obmedzení hospodárskej súťaže vychádzal z nasledovného.

Obmedzenia hospodárskej súťaže je možné považovať za nevyhnutné na uskutočnenie koncentrácie podľa § 12 ods. 6 zákona, ak priamo súvisia s koncentráciou, teda medzi koncentráciou a obmedzením hospodárskej súťaže musí byť priamy vzťah, pričom obmedzenie hospodárskej súťaže nemôže predstavovať hlavný cieľ koncentrácie, ale len dopomáhať k jej uskutočneniu. Zároveň úrad pri posudzovaní nevyhnutnosti obmedzení hospodárskej súťaže zisťuje, či v prípade ich absencie by sa koncentrácia nemohla uskutočniť, alebo by sa uskutočnila za neistých podmienok, za podstatne vyšších nákladov, za dlhší čas alebo oveľa komplikovanejšie. V prípade posudzovania kritéria nevyhnutnosti úrad zohľadňuje nielen charakter obmedzenia, ale posudzuje, či trvanie tohto obmedzenia, predmet, ktorého sa týka a geografická oblasť aplikácie obmedzenia hospodárskej súťaže nie sú nad rámec toho, čo je nevyhnutné pre uskutočnenie koncentrácie. 

Vychádzajúc z vyššie uvedeného, ako aj z podkladov predložených v predmetnom správnom konaní úrad posúdil charakter obmedzení hospodárskej súťaže uvedených v čl. 11 Zmluvy z vecného, priestorového a časového hľadiska a zistil, že predmetné obmedzenia hospodárskej súťaže sú nevyhnutné na jej uskutočnenie, a teda podľa § 12 ods. 6 zákona sa súhlas s predmetnou koncentráciou vzťahuje aj na predmetné obmedzenia nevyhnutné na uskutočnenie koncentrácie, pričom úrad nezistil žiadne dôvody, ktoré by viedli k tomu, aby úrad rozhodol inak.

V súlade s § 33 zákona úrad listom číslo 1732/PMÚ SR/2003 zo dňa 25. 3. 2004 vyzval účastníka správneho konania pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

Účastník konania listom zaevidovaným úradom pod číslom 1884/2004 dňa 1. 4. 2004 uviedol, že berie na vedomie výsledky šetrenia úradu uvedené v predmetnej výzve a nemá k uvedenému pripomienky.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava v lehote 15 dní odo dňa jeho doručenia. Podľa § 61 ods. 1 správneho poriadku včas podaný rozklad má odkladný účinok.
Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:
Mgr. Tomáš Maretta
Advokátska kancelária Čechová Rakovský
Hurbanovo nám. 5
811 03 Bratislava